***ՀԻՄՆԱՎՈՐՈՒՄ***

***«Հայաստանի Հանրապետության հանրային ծառայությունները կարգավորող հանձնաժողովի 2017 թվականի մայիսի 17-ի N161Ն որոշման մեջ փոփոխություններ կատարելու մասին» որոշման նախագծի վերաբերյալ***

1. ***Ընթացիկ իրավիճակը, խնդիրները և անհրաժեշտությունը***

ՀՀ հանրային ծառայությունները կարգավորող հանձնաժողովի 17.05.2017թ. N161Ն որոշմամբ հաստատված՝ ՀՀ էլեկտրաէներգետիկական համակարգի ցանցային կանոններով սահմանված են Էլեկտրաէներգետիկական համակարգի հուսալիության և անվտանգության ցուցանիշներով սահմանված որակի էլեկտրամատակարարման ապահովման համար որակավորված արտադրողների, բացառությամբ երաշխավորված արտադրողների, հաղորդողի, բաշխողի կամ որակավորված սպառողի կողմից մատուցվող՝ հաճախականության և փոխհոսքերի կարգավորման, հաշվեկշռման, լարման կարգավորման, լրիվ կամ մասնակի մարման դեպքում էլեկտրաէներգետիկական համակարգի վերականգնման համակարգային ծառայությունները և դրանց մատուցման սկզբունքները և առանձնահատկությունները։ Միևնույն ժամանակ, նույն կանոններով սահմանված է, որ գործող իրավակարգավորումները պետք է գործեն մինչև 2021 թվականի փետրվարի 1-ը իրականացվող սակագնային կարգավորումներում, իսկ դրանից հետո կգործեն նոր կարգավորումներ։ Հաշվի առնելով, որ ՀՀ կառավարության 2021 թվականի հունվարի 14-ի №48Լ որոշմամբ հաստատված` ՀՀ էներգետիկայի բնագավառի զարգացման ռազմավարական ծրագրի (մինչև 2040 թվականը) իրագործումն ապահովող ծրագիր-ժամանակացույցի 4․2 կետով 2022 թվականի փետրվար ամսից նախատեսվում է ամբողջական անցում կատարել էլեկտրաէներգետիկական մեծածախ շուկայի նոր մոդելին, և 2022 թվականի փետրվարի 1-ից ուժի մեջ են մտնելու ՀՀ էլեկտրաէներգետիկական շուկայի հաղորդման ցանցային նոր կանոնները, որոնք գտնվում են ներկայումս լրամշակման և քննարկման փուլում, ուստի նշված համակարգային ծառայությունների համար առանձին վճարներ սահմանելու տնտեսական և տեխնիկական նպատակահարմարությունը կարող է որոշվել միայն քննարկումների ավարտից հետո։

Հաշվի առնելով նշվածը՝ անհրաժեշտություն է առաջացել վերանայել հանձնաժողովի 17.05.2017թ. N161Ն որոշման այն դրույթը, որով ամրագրված է 2021թ փետրվարի 1-ից հետո համակարգային ծառայությունների մատուցման համար սակագների հաշվարկներում առանձնացված վճարներ սահմանելը։

1. ***Կարգավորման նպատակը և բնույթը***

Որոշման նախագծի նպատակը ՀՀ էլեկտրաէներգետիկական շուկայում առաջացող հարաբերությունները կանոնակարգող իրավական ակտերի և էլեկտրաէներգետիկական շուկայի ազատականացմամբ առաջացող գործընթացների համապատասխանեցումն է։ Այդ նպատակով որոշման նախագծով նախատեսվում է էլեկտրաէներգետիկական համակարգի զարգացման ներկա փուլում համակարգային ծառայությունների մատուցման պայմանները թողնել անփոփոխ՝ դրանց մատուցման վճարները ներառելով հզորության վճարներում։

1. ***Նախագծի մշակման գործընթացում ներգրավված ինստիտուտները և անձինք***

Որոշման նախագիծը մշակվել է ՀՀ հանրային ծառայությունները կարգավորող հանձնաժողովի կողմից։

1. ***Ակնկալվող արդյունքը***

Որոշման նախագծի ընդունմամբ կհստակեցվեն ՀՀ էլեկտրաէներգետիկական համակարգին համակարգային ծառայությունների մատուցման պայմանները՝ մինչև ՀՀ էլեկտրաէներգետիկական շուկայի հաղորդման ցանցային նոր կանոնների ուժի մեջ մտնելը՝ 2022 թվականի փետրվարի 1-ը։